ועדת העבודה, הרווחה והבריאות, כנסת 17, פרוטוקול מספר 301, 2007-11-06 14:00

יצחק גלנטי: שלום, אני פותח את ישיבת הוועדה.

אבשלום וילן: האם נגמר הדיון בהכנה לקריאה שנייה ושלישית?

יורם מרציאנו: נגמר.

אבשלום וילן: האם לפי הפרוצדורה הוא לא היה צריך לעלות למליאה ומשם לרדת.

ג'ודי וסרמן: זה הונח במליאה ב-24 באוקטובר.

אבשלום וילן: זה הונח, אבל לא היה דיון.

ג'ודי וסרמן: לא היה דיון.

אבשלום וילן: הורידו תמיד נושא כאשר התחיל דיון.

ג'ודי וסרמן: לא.

ג'ודי וסרמן: סעיף 124 מתייחס לכך שמורידים את הנושא לוועדה לפני שהתחיל לדיון.

ג'ודי וסרמן: אפשר להוריד נושא לוועדה לאחר שהתחיל דיון, אבל זה לפי סעיפים אחרים בתקנון: סעיף 128, סעיף 130.

אבשלום וילן: האם היו תקדימים בשנים האחרונות בהן הורידו הצעה שהיתה מוכנה לקריאה שנייה ושלישית לפי סעיף 124?

ג'ודי וסרמן: מעט מאוד.

אבשלום וילן: אלי, הקואליציה בראשותך קובעת תקדים מעניין.

יצחק גלנטי: היא לא אמרה שאין, היא אמרה מעט מאוד.

יורם מרציאנו: במקרים בודדים, במקרים בהם הקואליציה רוצה לקחת חוק שכבר עבר ולהוריד אותו.

יצחק גלנטי: זה עוד מקרה אחד שאפשר להוסיף לסטטיסטיקה.

אבשלום וילן: אני רוצה לומר, כל הכבוד ליו"ר הכנסת ולכל מי שסביבה, שהצליחו להוריד את חוק ההסדרים משני שליש לשליש.

אבשלום וילן: מה שאתם עושים עכשיו הוא לא חוק ההסדרים, אלא חוק ההסדרים שלא לתועלת הכנסת.

אבשלום וילן: היה פה הליך חקיקה, והקואליציה היתה במיעוט.

אבשלום וילן: אם הייתם במליאה מצליחים להפיל את זה, זה היה משחק הוגן.

אבשלום וילן: פה אתם מנצלים סעיף תקנוני בצורה לא ישרה.

אבשלום וילן: זה מזכיר את חוק ההסדרים.

יורם מרציאנו: שרוני, שילמת מחיר כל כך יקר.

יורם מרציאנו: גם הדיחו אותך וגם הורידו את הצעת החוק.

יצחק גלנטי: אני מבקש מחה"כ שרוני לומר את דברו.

משה שרוני: אני חושב, שזו תעודת עניות לקואליציה, ליו"ר מפלגת הגמלאים ושר הגמלאים, ליו"ר ועדת עבודה ורווחה, שנהפך לפודל למה שהקואליציה אומרת.

משה שרוני: אני רוצה להסביר שני דברים.

משה שרוני: אף אחד לא חשב, שנלקח מהגמלאים במשך 20 שנה 6.4%.

משה שרוני: רואה חשבון ושני פרופסורים עשו ממוצע והגיעו לכך שגנבו מגמלאי ישראל 84 מיליארד שקל.

משה שרוני: עכשיו שבאים לתקן את זה אחרי שזה עבר קריאה ראשונה והגיע לקריאה שנייה ושלישית, פתאום כל יפי הנפש שרוצים לראות את מי שעלה למעלה יורד, מורידים את זה עם פטיש של 100 קילו.

משה שרוני: מה קורה כאן?

משה שרוני: יש הסכם קואליציוני חתום.

משה שרוני: הממשלה ברברה שנה וחצי מבלי לעשות שום דבר.

משה שרוני: השר שלי בא וביקש ממני להגיש את החוק שלי.

משה שרוני: קיימתי דיון עם שר הגמלאים שאני אגיש את החוק.

משה שרוני: כאשר ראו את ההצלחה של 75 חברים שהצביעו בקריאה הראשונה, הם נבהלו.

משה שרוני: הם באו אלי והכריחו אותי למשוך את החוק.

משה שרוני: אני אמרתי לא.

משה שרוני: אני רוצה שכל חברי הכנסת יחשבו היטב.

משה שרוני: בסך הכל מדובר על 4 מיליארד ו-300,000,000 שקלים, המחולקים ל-4 שנים.

משה שרוני: זה לא תקציב ממשלתי.

משה שרוני: זה כסף של המבוטחים, ששלמו כל החיים שלהם.

משה שרוני: רצינו להגיע לפשרה עם האוצר.

משה שרוני: היתה להם הצעה משפילה שלא היתה כמוה עד היום.

משה שרוני: הם הציעו שעד 72 לא קיימים גמלאים.

משה שרוני: מגיל 72 עד גיל 80 יקבלו 0.25% בשנה.

משה שרוני: אלה מגיל 80 יקבלו 19% כאשר יהיו כבר בעולם האמת.

משה שרוני: ההצעה האחרונה המבריקה שהגיעה, היא שמוחקים את הגמלאים מגיל 67 עד גיל 70.

משה שרוני: הם אל צריכים לקבל שום דבר.

משה שרוני: הראש שלי לא יכול לתפוס את ההצעה שלהם.

משה שרוני: קודם כל גילאי 67-70 לא יקבלו שום דבר.

משה שרוני: מגיל 70 עד גיל 75 מי שיש לו דירה יקבל פחות.

משה שרוני: מי שאין לו דירה יקבל קצת יותר.

משה שרוני: ממתי עושים לגמלאים מבחנים?

משה שרוני: אף פעם לא היה דבר כזה.

משה שרוני: בשביל מה נבחרנו לכנסת?

משה שרוני: להיטיב עם העם.

משה שרוני: אם אנחנו לא מבינים את זה, זו תעודת עניות לכנסת ישראל, בושה וחרפה לממשלת ישראל ולקואליציה שלה.

משה שרוני: ההצעה שלי מתייחסת לכל האורך.

משה שרוני: הגמלאים יקבלו מ-16.2% עד 20% במשך 4 שנים.

משה שרוני: תוספת תלויים במקום 8.1% יהיה 10%.

משה שרוני: תוספת תלויים בעד ילדיו במקום 5.1% יהיה 6.3%.

משה שרוני: שארים במקום 16.2% יקבלו 20%.

משה שרוני: קצבת צעירים – אלמן ואלמנה במקום 12.2% שיש להם כיום יקבלו 15.1%.

משה שרוני: תינתן תוספת בעד כל ילד.

משה שרוני: במקום 7.6% יקבלו 9.4%.

משה שרוני: האוצר ביקש, תוריד את הילדים ואז נשב ונדבר.

משה שרוני: אני שואל, למה להוריד את הילדים.

משה שרוני: איפה אנשי ש"ס?

משה שרוני: אני אמרתי, אני לא מוריד את הילדים בשום אופן.

יעקב מרגי: שאלתי את זה באופן אישי את קובי הבר, והוא אמר שהוא מכחיש זאת מכל וכל.

משה שרוני: שקרן מדופלם.

יורם מרציאנו: שנה שעברה ישבנו אתה ואני בכל הנושא של תקציב המדינה, וגם לנו אמרו הרבה מאוד דברים.

משה שרוני: אני מדבר על תוכנית לפי שכר הממוצע במשק.

משה שרוני: הממשלה לא בעלת הבית על ביטוח לאומי.

משה שרוני: לביטוח הלאומי יש רזרבה של 135 מיליארד שקלים, שהממשלה משתמשת בה ולא משלמת על זה ריבית.

משה שרוני: הממשלה אומרת, שהיא נותנת 15% לביטוח הלאומי.

משה שרוני: זה שקר וכזב.

משה שרוני: היא נותנת לביטוח לאומי 15% לעלייה הגדולה שבאה מברית המועצות, ולא שילמה אף פעם ביטוח לאומי ומקבלת קצבת ביטוח לאומי.

רוברט אילטוב: האם העולים החדשים מפריעים לך?

משה כחלון: בדיוק להפך.

אבשלום וילן: בדיוק.

אבשלום וילן: ההפך.

אבשלום וילן: הוא אומר שאתה צריך לשלם לעולים, והממשלה מחזירה את זה בצד השני, ובצדק.

משה שרוני: בתולדות כנסת ישראל עוד לא החזירו חוק מקריאה שנייה ושלישית לוועדה, כדי שהפודלים יפילו אותו.

יורם מרציאנו: החברים שלנו לא פודלים.

משה שרוני: שלנו לא.

משה כחלון: ועוד איזה חוק?

יורם מרציאנו: תחזור בך.

יורם מרציאנו: הם לא פודלים, הם חברים שלנו.

משה שרוני: חברי הכנסת, אל תפעלו באופן אוטומטי.

משה שרוני: זה כסף של המבוטחים, ששילמו כל החיים שלהם.

משה שרוני: מגיע להם זקנה בכבוד.

משה כחלון: מגיעה להם ממשלה אחרת.

משה שרוני: מנהיגות נמדדת בצורה בה מתנהגים כלפי הזקנים.

משה שרוני: זה צריך להיות המוטו שלנו.

משה שרוני: אנחנו מגדלים דור, ורוצים שהמדינה הזו לא תהיה זמנית.

יצחק גלנטי: חה"כ שרוני, אני מבקש ממך לסיים.

משה שרוני: אתה לא תגביל אותי.

אלי אפללו: הוא יכול להגביל אותך.

אלי אפללו: הוא יו"ר הוועדה.

משה שרוני: כל מי שיש לו מינימום כבוד עצמי, מוסר ויושר, צריך לדחות את הבקשה של הקואליציה להחזיר את זה לוועדה.

משה שרוני: כולכם צריכים להיות גיבורים.

משה שרוני: בואו נשנה את פני הכנסת הזו.

יצחק גלנטי: תודה רבה לחה"כ שרוני.

יצחק גלנטי: אני חושב שניתן לך מספיק זמן.

יורם מרציאנו: האיש היה יו"ר הוועדה.

יורם מרציאנו: תכבד אותו.

יצחק גלנטי: נתתי לו את כל הזמן.

משה שרוני: אני מבקש מכם לחשוב היטב, ולא להצביע בעד הורדת החוק לוועדה.

עתניאל שנלר: העובדה שזה תקנון קיים, למרות שלא היו הרבה מקרים, אומרת שזה עדיין חוקי ולא גניבה או שערורייה.

משה שרוני: לא אמרתי גניבה.

משה שרוני: אמרתי שגנבו 84 מיליארד.

אבשלום וילן: זה כשר אבל מסריח.

עתניאל שנלר: אני לא חושב שהתקנון הוא מסריח, אני לא חושב שחוק הוא מסריח, גם כאשר זה נוגד את דעתי.

עתניאל שנלר: חוק הוא טהור והוא מריח טוב, כי הכנסת יודעת לחוקק חוקים ותקנות לא מסריחים.

עתניאל שנלר: אני חושב, שצודק חה"כ שרוני שחייבים לייצר יחס מיוחדים לגמלאים כמו שחייבים לייצר יחס מיוחד לגמולים.

עתניאל שנלר: אדוני, אמרת שהכל היה בדיאלוג עם האוצר וכי קובי הבר הציע לך לוותר על הילדים.

עתניאל שנלר: השאלה היא, האם יש מישהו בחדר הזה שחושב שיש סיכוי במהלך 10 ימים הקרובים להגיע לדיאלוג פורה אמיתי עם האוצר ולא להצביע.

עתניאל שנלר: אז כולם ייצאו מנצחים מהחדר הזה.

עתניאל שנלר: השאלה היא, האם אתה מסכים לעניין הזה.

עתניאל שנלר: אחרת תהיה כאן הצבעה להוריד את זה חזרה לוועדה.

עתניאל שנלר: אני מניח, שיחסי הכוחות יקבעו מה שיקבעו.

עתניאל שנלר: האם יש סיכוי להגיע להסכמה עם האוצר?

עתניאל שנלר: אם תגידו שכן, יהיה מקום לעשות עוד ניסיון להדברות.

ג'ודי וסרמן: האם מדובר על תוספת התלויים, המשולמת בעד הילדים של השארים?

משה כחלון: הוא שואל, האם אפשר להגיע להדברות.

עתניאל שנלר: חבר הכנסת שרוני מנסה להגיע להבנה עם האוצר.

עתניאל שנלר: הוא אמר, כי אילולא סעיף אחד מסוים הוא היה קרוב מאוד להגיע להסכמה עם האוצר.

יצחק גלנטי: היתה אופציה שחבר הכנסת שרוני יחד עם הנציגים ושני השרים יישבו עם האוצר ויגיעו לכלל סיכום.

יצחק גלנטי: האוצר הגיש הצעה מבישה, אבל שום דבר לא קרה.

יצחק גלנטי: זו המערכת הפוליטית, כך היא פועלת.

יצחק גלנטי: ניתן היה להעביר את זה לסדר היום, ולהגיד את זה אנחנו לא מקבלים ובואו נמשיך הלאה.

יצחק גלנטי: מה עשה חה"כ שרוני?

יצחק גלנטי: סרב ללכת לכל ישיבה עם האוצר.

יצחק גלנטי: לכן, את האופציה הזו שהיתה קיימת עבורו הוא ששלל אותה.

משה שרוני: לא מדויק.

עתניאל שנלר: השאלה שלי, היא שאלה שבאה מעומק העניין.

עתניאל שנלר: אומר חה"כ שרוני, שהוא לא ישלול אפשרות להגיע בכל זאת להסכמה עם האוצר.

עתניאל שנלר: השאלה היא, האם אדוני היו"ר ירצה ביחד איתנו להרים את הכפפה הזו.

יצחק גלנטי: חה"כ אפללו, האם אתה רוצה להגיד משהו?

אלי אפללו: אני רוצה לברך את יו"ר הוועדה, שהחליט להחזיר את זה חזרה לפה, לדון ולשפר את הדברים שיש לשפר.

אלי אפללו: כל החברים שיושבים פה שתוקפים את ההליך ואומרים שזה מסריח, אינם צודקים.

אלי אפללו: אני מברך על ההחלטה שלך, אדוני היו"ר.

יורם מרציאנו: זה אחד הדיונים בשנה וחצי שאני חבר כנסת, שאני מתבייש שאני חבר כנסת.

יורם מרציאנו: אני לא רוצה להשתמש בביטויים כמו "פודל" או "רויטוילר".

יורם מרציאנו: אני רוצה להשתמש בביטוי אחד: "צביעות".

יורם מרציאנו: אני אדבר על המפלגה שלי ולא על המפלגות שלכם.

יורם מרציאנו: מפלגת העבודה חתמה על הסכם קואליציוני, שמחייב להשוות את קצבאות הגמלה כפי שהצענו בהצעת החוק.

יורם מרציאנו: לא רק חבר הכנסת משה שרוני הגיש את הצעת החוק כפי שהיא נוסחה.

יצחק גלנטי: גם אני חתום עליה.

יורם מרציאנו: חתמו על הצעת החוק הזו: חה"כ משה שרוני, רוברט אילטוב, זאב אלקין, אלחנן גלזר, יואל חסון, ישראל חסון, שלי יחימוביץ, סופה לנדבר, אברהם מיכאלי, אלכס מילר, מיכאל נודלמן, אורית נוקד, מרינה סולודקין, אופיר פינס פז, ליה שמטוב, רונית תירוש, יורם מרציאנו, חיים אורון, זבולון אורלב, דוד טל, יעקב ליצמן, אבשלום וילן, שי חרמש, סטס מיסז'ניקוב, דוד אזולאי, מוחמד ברכה, משה גפני, ראובן ריבלין, אמנון כהן, ניסן סלומינסקי, אלי אפללו, בנימין אלון, אליהו גבאי, יצחק גלנטי, יצחק וקנין, נאדיה ח'ילו, דב חנין ודוד רותם.

יורם מרציאנו: היתה קואליציה מקיר לקיר סביב הצעת החוק.

יורם מרציאנו: אצלנו במרכז מפלגת העבודה אנשים עלו לבמה בזה אחר זה ותמכו בחוק.

יורם מרציאנו: כולנו תמכנו בהצעת החוק הזו, הגענו איתה למליאה, הצבענו פה אחד, אין מתנגדים ויש בשורה למתנגדי ישראל.

יורם מרציאנו: חה"כ שרוני, אתה יודע מה התחושה שלי?

יורם מרציאנו: שיש פה מאבק על הקרדיט, מי מביא את זה.

יורם מרציאנו: מי בסוף סובל?

יורם מרציאנו: הגמלאים.

יורם מרציאנו: אני תומך בחוק.

יורם מרציאנו: אני קיבלתי מכתבים ואולי אני גם איענש, אבל אם אני צריך להיענש על הצעת חוק שאני מאמין בה זה בסדר.

יורם מרציאנו: אני יודע שכל מי שיושב סביב השולחן הזה גם מאמין בה.

יורם מרציאנו: אני הולך עם האמת שלי, עם המצפון שלי והיושר שלי.

יורם מרציאנו: רק בשביל זה היה שווה לא להיות יו"ר סיעה.

יורם מרציאנו: ברוך שפטרני כדי ללכת לעולם שבו אני אומר רק את האמת שלי.

משה כחלון: אני מצטרף לברכות, שיהיה לך בהצלחה כיו"ר.

משה כחלון: זו פעם ראשונה שאני נתקל בתופעה בה מחזירים חוק אחרי קריאה שנייה ושלישית לוועדה.

משה כחלון: חה"כ שרוני, אני חושב שלא הנושא הוא על הפרק, אלא אתה על הפרק.

משה כחלון: יש פה התנהגות בריונית של קואליציה, התנהגות של עולם תחתון.

משה כחלון: הם רוצים את הראש שלך, שרוני.

משה כחלון: כל אלה שמחייכים עכשיו, הראש שלכם הוא הבא בתור.

משה כחלון: כאשר אתם לא תהיו ממושמעים ולא תהיו כנועים לגחמות של הקואליציה הזו, גם אתכם ידיחו, גם אותך רוברט ידידי, גם אותך חה"כ מרגי וגם אותך חה"כ אפללו.

משה כחלון: גם הראש שלך בדרך.

יורם מרציאנו: כל מי שהתחיל כיו"ר סיעה, חוץ ממרגי, הלך.

משה כחלון: אל תטעו.

משה כחלון: יש פה שיטה, שאתם משתפים איתה פעולה, ואתם תהיו הקורבנות הבאים שלה.

רוברט אילטוב: למדנו מהליכוד, ידידי.

משה כחלון: רוברט, אני יודע בדיוק מה אתה חושב על החוק, ולכן אני מניח לך.

משה כחלון: בכנסת הזו רוצים להראות, שמי שלא ממושמע החיים הפוליטיים שלו בסכנה והתפקיד שלו בסכנה.

משה כחלון: תקליטו את זה.

משה כחלון: לכן, חה"כ אפללו, חה"כ מרגי וחה"כ אילטוב, על מנת שלא להיסחף לכיוונים הלא נכונים, בואו נקבל את הצעתו של חה"כ שנלר ונאפשר לחה"כ שרוני וליו"ר הוועדה לעשות ניסיון במשך שבוע.

משה כחלון: לא יקרה כלום בעוד שבוע.

יעקב מרגי: האם אתה מתחייב שלא יעשו מחטף במליאה?

משה כחלון: אני מתחייב.

משה כחלון: חה"כ שנלר, אני חושב שההצעה שלך היא טובה ונכונה.

משה כחלון: הרי בעוד שבוע לא יקרה כלום, הרוב לא ישתנה, הקואליציה תישאר רוב של 78 ותוכלו להעביר מה שתרצו.

משה כחלון: אני מבקש להעמיד להצבעה את ההצעה של חה"כ שנלר.

אבשלום וילן: המושב לצים הזה פה ממש לא מקובל עלי.

אבשלום וילן: אני חושב, שהחוק הזה הוא אחד החוקים החשובים של הכנסת.

אבשלום וילן: אני לא שותף לאווירה הקשה שקיימת פה.

אבשלום וילן: יושבים פה נציגים של מפלגות חברתיות.

אבשלום וילן: אחת הבעיות החברתיות הגדולות במדינת ישראל, היא מצבם של גמלאי מדינת ישראל.

אבשלום וילן: העובדה היא שהגיעה עלייה כזו גדולה עם אנשים ללא פנסיה, שחיים פה על קצבאות הביטוח הלאומי.

אבשלום וילן: למחצית התושבים במדינת ישראל אין פנסיה.

אבשלום וילן: לכן, הבעיה היא בעיה קרדינאלית.

אבשלום וילן: כשם שלטוני בלייר בבריטניה, שהוא הרבה פחות סוציאליסט מאיתנו ומש"ס, היה אומץ להעלות את הקצבאות בתהליך רב שנתי ל-25% מהשכר הממוצע בבריטניה, כך צריך להיות גם פה.

אבשלום וילן: כשם שהגרמנים פתרו את הבעיה הזו, כך גם אנחנו צריכים לעשות.

אבשלום וילן: מדינת ישראל, למרות שיש לה מפלגת גמלאים, לא מצליחה להתמודד עם הבעיה הזו.

אבשלום וילן: רוב הגמלאים במדינת ישראל, שחיים על קצבאות הביטוח הלאומי, חיים מתחת לקו העוני.

אבשלום וילן: אפשר להגיד שיש אילוצים תקציביים, אבל זה לא נכון.

אבשלום וילן: אני קובע פה שבשנת 2007 אין אילוצים תקציביים.

אבשלום וילן: איך אני יודע?

אבשלום וילן: התפרסמו אתמול נתוני התקציב ל-10 חודשים האחרונים, שהצביעו על עודף תקציבי של 8 מיליארד שקלים כאשר בתקציב היה גרעון של 18 מיליארד שקלים.

אבשלום וילן: כלומר, ב-10 חודשים יש לממשלה פלוס של 26 מיליארד.

אבשלום וילן: יכול להיות שחלק ירד עד סוף השנה, אבל להגיד שאין מקורות זה לא נכון.

אבשלום וילן: אמר חה"כ שרוני בצדק, שמה שהאוצר עושה בעשר שנים האחרונות זה להלאים את הביטוח הלאומי.

אבשלום וילן: הביטוח הלאומי הוא ביטוח ולא כספי ממשלה ומדינה.

אבשלום וילן: זה ביטוח לכל דבר, שכל האזרחים משלמים עבורו.

אבשלום וילן: הטענה שבגלל העלייה מברית המועצות, שחלק ממנה לא שילם דמי ביטוח לאומי ולכן הביטוח הלאומי משלם והמדינה מחזירה, לא נכונה.

אבשלום וילן: בשל הטענה הזו מלאימים את כל הביטוח הלאומי.

אבשלום וילן: לעלייה לא היו מקורות, אז הביטוח הלאומי שילם את המקורות והממשלה החזירה לו.

אבשלום וילן: בביטוח הלאומי יש למעלה ממאה מיליארד שקל.

אבשלום וילן: מרגי, אני חשבתי שמישהו כמוך שהוא יו"ר סיעה חברתי, יפעל בנושא של קצבאות הגמלה של ביטוח לאומי לקשישים.

יעקב מרגי: אתה תשמע את דבריי מייד.

יורם מרציאנו: תתייחס גם לתקציב של בני הישיבות.

אבשלום וילן: אני אצביע בעד ההצעה של חה"כ שנלר.

אבשלום וילן: אני מציע שיהיו שבועיים לדיון מחודש.

אבשלום וילן: עכשיו ההצעה היא לא של שרוני אלא של הוועדה.

אבשלום וילן: אני מציע שחה"כ שרוני ומישהו נוסף מהוועדה, ינהלו משא ומתן עם האוצר על אפשרות ליישום החוק.

אבשלום וילן: גם לקואליציה יש בזה יתרון.

אבשלום וילן: בואו נראה אם אפשר להעלות את הקצבאות מעבר ל-20% בצורה מושכלת.

אבשלום וילן: אני חושב, שזה אינטרס של כל הוועדה.

אבשלום וילן: אני מציע ששרוני ועתניאל שנלר ידונו בזה.

יורם מרציאנו: אני חושב, שגם יו"ר הוועדה צריך להיות שותף לזה.

אבשלום וילן: אבל אתה יודע מהם היחסים.

יורם מרציאנו: אולי זה ישפר את היחסים.

יעקב מרגי: אין ספק, זו חגיגת צביעות.

יעקב מרגי: אין אף אחד פה שלא תומך בהצעת החוק.

יעקב מרגי: אני מת על אלה שמדברים על ש"ס כמפלגה חברתית.

יעקב מרגי: אין לי מילה רעה על האג'נדה החברתית של כחלון, אבל הוא נמצא במפלגה בעייתית.

יעקב מרגי: אם אני הייתי במפלגה של שר האוצר בנימין נתניהו, שהריץ את החוקית הכי קשים ואת הגזירות הכי קשות, הייתי מתחמק מיו"ר הקואליציה 10 שנים.

משה כחלון: בכל החוקים האלה ש"ס תמכה.

יורם מרציאנו: הייתם בממשלה.

משה כחלון: ש"ס תמכה בכל החוקים.

יעקב מרגי: בנימין נתניהו הוכיח לנו, שעצם הישיבה של ש"ס בקואליציה בלמה גזירות רבות.

משה כחלון: אז תחליט, הייתם בממשלה או לא הייתם בממשלה.

יעקב מרגי: בקדנציה בה לא היינו בממשלה, בינימין נתניהו השתולל.

יעקב מרגי: ייקח 30 שנה לתקן את מה שהוא עשה.

משה כחלון: ואתם ממשיכים להרוס.

יעקב מרגי: הצעת החוק של משה שרוני ראויה.

משה כחלון: בגלל זה אתה מתנגד.

יעקב מרגי: הצעת החוק ראויה.

יעקב מרגי: ממשלה חברתית ראויה לאשר חוק כזה.

יעקב מרגי: צר לי, שלא הגיעו להידברות עם שרוני בסעיף של קצבאות הזקנה ובסעיף של הילדים.

יעקב מרגי: אני לא משתתף בחגיגת הצביעות שהיתה פה.

יעקב מרגי: כולם יודעים שיש פה מאבק של קואליציה מול אופוזיציה.

יעקב מרגי: ליורם מרציאנו יש פריבילגיה לצאת נגד המפלגה שלו, אבל לא לכל אחד יש את הפריבילגיה הזו.

יעקב מרגי: אני מקנא בך.

יעקב מרגי: לא הייתי רוצה להיות פה היום.

יעקב מרגי: אם הממשלה לא תתעשת והיא חושבת להביא את חוק ההסדרים ואת התקציב כמו שהוא, עם אותן גזירות כלכליות, שתשכח מזה.

משה כחלון: תגיד "בלי נדר".

יעקב מרגי: גם אם יכריחו אותי, לא בכל ההצבעות האנטי חברתיות אני אשתתף, גם אם זה יעלה בתפקיד יו"ר הסיעה.

יעקב מרגי: הכל מתועד והכל כתוב.

יורם מרציאנו: כולל תלמידי ישיבות.

יורם מרציאנו: 4 מיליארד שקלים לתלמידי הישיבות.

יורם מרציאנו: דפקו את תלמידי הישיבות.

יעקב מרגי: לצערי הרב, אני אצביע בעד להחזיר את הדיון לוועדה, אבל לא ניתן לו להיקבר בוועדה.

יעקב מרגי: במשא ומתן שלנו על הצבעה בעד התקציב, אנו נביא את הסעיפים האלה בחשבון.

יעקב מרגי: אני לא יודע אם זה באותו סדר גודל שמשה שרוני רוצה לעשות, אבל אני מקווה שנצליח לסייע במשהו.

סופה לנדבר: אני לא רציתי לדבר.

סופה לנדבר: כולנו יכולים לעשות תחרות בפופוליזם.

סופה לנדבר: אני רוצה להכריז כאן, שלישראל ביתנו האנשים שנמצאים במרכז החקיקה הזו חשובים לא פחות מאנשים שנמצאים באופוזיציה.

סופה לנדבר: אתם יודעים את הסיטואציה שבה אנו נמצאים.

סופה לנדבר: אנו יודעים איך חיים האנשים האלה.

סופה לנדבר: רוב האנשים שנכנסים למסגרת החקיקה הזו, הם עולים מחבר העמים.

סופה לנדבר: מדינת ישראל היתה חייבת לדאוג לעלייה הברוכה הזו.

סופה לנדבר: גם אני יזמתי את החקיקה הזו.

סופה לנדבר: אני מאמינה, שהיו"ר החדש יעשה הכל כדי להגיע להידברות עם הממשלה.

סופה לנדבר: כולנו לא נאיביים, כולנו חברי כנסת עם ותק, ואנו מבינים שכדי שיהיה יישום של החקיקה אנו חייבים להגיע להידברות עם ממשלה.

סופה לנדבר: יחד עם זאת, אנו צריכים להיות הגונים כלפי הממשלה הזו, שיש קשיים אדירים.

סופה לנדבר: ממי קיבלו היום ניצולי הנאצים?

סופה לנדבר: שנים רבות קיימת מדינת ישראל, וכולם שמו פס על האנשים האלה.

סופה לנדבר: אין ברירה, חייבים להחזיר את זה לוועדה כדי לעשות סדר.

יצחק גלנטי: ישנן שתי הצעות.

יצחק גלנטי: אני מעמיד להצבעה את ההצעה של חה"כ שנלר.

עתניאל שנלר: אני מסיר את ההצעה שלי, ומניח שכאשר זה יחזור לוועדה יו"ר הוועדה ונציגי הוועדה ינהלו משא ומתן ראוי עם האוצר.

יצחק גלנטי: תודה רבה לחה"כ שנלר.

יצחק גלנטי: אני חושב, שהוא ביטא פה את רצון הרוב, אלא אם חה"כ וילן עומד על כך שתהיה הצבעה על הצעתו של חה"כ שנלר.

אבשלום וילן: אני רוצה להצביע על זה שיתנהל משא ומתן במשך שבועיים עם האוצר.

יצחק גלנטי: אם כך, אנו נעבור להצבעה שמית.

יצחק גלנטי: ה צ ב ע ה יצחק גלנטי – נגד אלי אפללו – נגד עתניאל שנלר (במקום מרינה סולודקין) – נגד יוחנן פלסנר (במקום אברהם הירשזון) – נגד יורם מרציאנו (במקום נאדיה ח'ילו) – בעד משה כחלון – בעד אברהם מיכאלי (במקום אזולאי דוד) – נגד יעקב מרגי (במקום חיים אמסלם) – נגד רוברט אילטוב (במקום ליה שמטוב) – נגד סופה לנדבר – נגד אליהו גבאי (במקום אריה אלדד) – בעד אבשלום וילן (במקום רן כהן) – בעד ג'מאל זחאלקה (במקום ואסל טאהא) – בעד ה צ ב ע ה בעד - 5 נגד – 8 נמנעים – אין ההצעה נפלה.

יצחק גלנטי: אני עובר להצעה השנייה על החלטה בדבר חידוש דיון בוועדה על פי סעיף 124 לתקנון הכנסת.

יצחק גלנטי: מי בעד?

יצחק גלנטי: ה צ ב ע ה יצחק גלנטי – בעד עתניאל שנלר - בעד אלי אפללו – בעד יוחנן פלסנר (במקום אברהם הירשזון) – בעד יורם מרציאנו (במקום נאדיה ח'ילו) – נגד משה כחלון – נגד אברהם מיכאלי (במקום אזולאי דוד) – בעד יעקב מרגי (במקום חיים אמסלם) – בעד רוברט אילטוב (במקום ליה שמטוב) – בעד סופה לנדבר – בעד אליהו גבאי (במקום אריה אלדד) – נגד אבשלום וילן (במקום רן כהן) – נגד ג'מאל זחאלקה (במקום ואסל טאהא) – נגד ה צ ב ע ה בעד - 7 נגד – 5 נמנעים – אין ההצעה נפלה.

יצחק גלנטי: הוועדה החליטה על החזרת הנושא לדיון מחודש בוועדת העבודה, הרווחה והבריאות.

יצחק גלנטי: תודה רבה, הישיבה נעולה.